अपनी धर्मपत्नी दा काल होने शा किश चिर पैह‌्लें संसार सिंह होर तब्दील होइऐ जम्मू-कश्मीर राज्जा दे गै स्वागत-सत्कार आले तवाजा दे मैहकमे च स्टोरकीपर लग्गी गेदे हे. उस मैहकमें च बी संसारसिंह हुंदे जीवन च एक्क होर बड़ी बड्डी घटना बीती निकली. 1921-1922 दे सेआले च इंग-लैण्ड दे प्रिंस-ऑ़फ-वेल्ज़ खुआने आले बड्डे युवराज नै भारत दे दौरे पर औना हा. सारे देसा च ते राजे-रजवाढ़ें आलिएं रियास्तें च बी उसदा शाही स्वागत करने आस्तै बड़े जोरा दिआं तेयारिआं होआ करदियां हियां. जम्मू दरबार च बी इस सरबंधा च खूब हलचल मची दी ही ते स्वागत-सत्कार दा मैह्‌‌कमा उनें दिनें लखें रपें दा माल खरीदा करदा हा.